ลุ้น SET รีบาวด์ตามตปท. รับความหวังยาต้าน “โควิด” คืบหน้า-บจ.ทยอยประกาศงบ
ลุ้น SET รีบาวด์ตามตปท. รับความหวังยาต้าน “โควิด” คืบหน้า-บจ.ทยอยประกาศงบ
13 ก.ค. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มีโอกาสที่จะรีบาวด์ได้ในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก เช่นเดียวกับตลาดสหรัฐฯ และตลาดในยุโรปที่ปิดในแดนบวกเมื่อสัปดาห์ที่ผ่านมา หลังจากที่มีความคืบหน้ายาต้านไวรัสโควิด-19 ทำให้เกิดความคาดหวังขึ้น
โดย Gilead ซึ่งเป็นบริษัทผลิตยาของสหรัฐเปิดเผยว่า จากผลการทดลองพบว่ายา remdesivir ของ Gilead สามารถลดอัตราการเสียชีวิตของผู้ป่วยโควิด-19 ได้ถึง 62% เมื่อเทียบกับการรักษาด้วยวิธีมาตรฐาน
อย่างไรก็ดี สัปดาห์นี้มีหลายปัจจัยที่จะต้องติดตาม ทั้งเรื่องการทยอยประกาศผลประกอบการของบริษัทจดทะเบียนทั้งในไทย และสหรัฐฯ โดยเริ่มที่กลุ่มสถาบันการเงินก่อน, ติดตามการประชุมธนาคารญี่ปุ่น (BOJ) ที่จะมีขึ้นในวันที่ 14-15 ก.ค.นี้, การประชุมธนาคารกลางยุโรป (ECB) ที่จะมีขึ้นในวันที่ 16 ก.ค., การประกาศตัวเลขผลิตภัณฑ์มวลรวมภายในประเทศ (GDP) ไตรมาส 2/63 ของจีนในวันที่ 16 ก.ค. และการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ที่จะหารือยืดระยะเวลาการลดกำลังการผลิต ซึ่งจะมีขึ้นในวันที่ 15 ก.ค.นี้
พร้อมให้แนวรับ 1,350-1,340 จุด ส่วนแนวต้าน 1,360-1,370 จุด